《惜余春慢 催花》
清代·周寿昌

芍药开余，荼蘼放了，尽把韶华催逼。将离且住，欲堕还飞，片片催红狼藉。

却喜飘残玉沟，蹴傍舞筵，尚供吟笔。纵无情，想到半抛藩溷，也应怜惜。

叹自昔、悲葬西施，吴宫春去，一例梦中幽泣。鸾肠浪费，凤觜空煎，尽够燕忙莺急。

怪怎东风太狂，特地吹开，吹残何意。快呼童、净扫阶除，莫被玉人知得。

作者简介：（1814—1884）湖南长沙人，字应甫，一字荇农，晚号自庵。道光二十五年进士，授编修，擢至侍讲。太平军攻湘时尝劾赛尚阿、和春作战不力，称敢言。后随办京畿防务，不畏上官，敢据实开释无辜。官至内阁学士兼礼部侍郎。光绪初罢官居京师，专注著述。诗文书画均为时所重。心力所瘁，则在两《汉书》，有《汉书注校补》、《后汉书注补正》、《三国志注證遗》、《思益堂集》等。